Olimpiese Spele: Paar SA’ners hopelik vandag op die podium | Maroela Media
ŉ Fees van sport is vandag op die Olimpiese Spele se spyskaart met die hoofdis die halfeindronde en eindstryd van die sewes-rugbytoernooi.
Span Suid-Afrika ding in ses verskillende sportsoorte mee en hopelik sal daar ŉ paar Suid-Afrikaners vanaand op die podium staan.
Die Blitsbokke, Brittanje en Fidji is die gunstelinge om met die goue medalje in die sewes-toernooi weg te stap. Die Blitsbokke het gistermiddag teen Australië in hul laaste groepwedstryd verloor, maar in gisteraand se kwarteindstryd die Aussies maklik getroef.
Suid-Afrika kom in die halfeindronde teen Brittanje te staan, wat steeds die enigste onoorwonne span is. Fidji, wat nog nie op al sy suiers vuur nie, meet kragte met Japan in die ander halfeindronde.
Brandon Stone en Jaco van Zyl begin die Suid-Afrikaanse gholfspan se aanslag wanneer hulle in die eerste ronde van die houespel-toernooi afslaan. Dit sal interessant wees om te sien watter trefkrag die gholftoernooi sal hê nadat verskeie van die wêreld se voorste spelers, soos Louis Oosthuizen, Brandon Grace, Jason Day, Jason Spieth, Rory McIlroy en Adam Scott hulle daaraan onttrek het.
As die wind en weer dit toelaat, sal die roeikompetisie, wat gister ŉ tweede keer afgelas is, voortgesit word.
Chad le Clos sal ná sy vierde plek in die 200 m-vlinderslag kans kry om dit in die 100 m-vlinderslag teen die Amerikaner Michael Phelps te wreek. Dit sal nie maklik wees nie, want Phelps is op die kruin van die golf.
Pluimbalgeesdriftiges kan hulle regskuif om Jacob Maliekal, wat in China woon en voorberei, in die eerste ronde in aksie te sien teen Wan Ho Sun van Korea.
Lys van Suid-Afrikaners Donderdag in aksie:
Gholf-afslaantye: 13:52: Brandon Stone. 14:25: Jaco van Zyl
Sewesrugby: 20:00: Halfeindronde: Suid-Afrika t. Brittanje 24:00: Eindstryd
Pluimbal: 14:25: Eerste ronde: Jacob Maliekal t. Wan Ho Sun (Korea)
Roei: 14:50: Vroue: liggewig-skulroei: Kirsten McCann en Ursula Grobler
14:20: Mans: liggewigskulroei: James Thomson en John Smith
14:30: Mans: Viere: Halfeindronde: David Hunt, Jonathan Smith, Vincent Breet, Jake Green
15:44: Mans: Pare-eindstryd: Lawrence Brittain en Shaun Keeling
Swem: 18:14: Uitdunne: Mans: 50 m-vryslag: Doug Erasmus
18:16: Brad Tandy
19:28: Mans: Uitdunne: 100-vryslag: Chad le Clos
04:34: Halfeindronde (Le Clos)
Seiljag: 18:15: 470-klas: Stefano Marcia
Wanneer begin die atletiek by Rio dan? Ons kani wag vir die atletiek nie
OOk opgewonde · 2 jaar gelede
Ek is ook opgewonde vir die atletiek, maar laat ons net eers die rugby en swem , roeie, pluimbal etc eers geniet!!!!!
Lekker Kwagga. Daar kos jy ons. Hoop jy voel goed.